Belle de Jong ilha taffaċċja l-kundizzjoni mentali bipolar minn meta kellha 20 sena, meta spiċċat l-Isptar Monte Karmeli minħabba episodju ta' psikożi, sintomu wieħed mill-ħafna tal-kundizzjoni. Illum il-ġurnata hi tgħid li hi kwistjoni ta' ħajja jew mewt, u aċċettat li hi xi ħaġa li trid tibqa' taffaċċja għal ħajjitha kollha. Għalkemm il-mediċina tgħinha, trid tkun hi li tfendi għaliha nfisha u tqum fuq saqajha. Tiddeskrivi kif tħossha bħallikieku hi żewġ persuni f'persuna waħda, li jistgħu jitfaċċaw meta jfettlilhom, imma jiddependi minnha biex jirnexxilha tikkontrollaha. Madankollu, Belle mhux minn dejjem kienet taċċetta s-sitwazzjoni kif taċċettaha llum. Belle tiddeskrivi kif ta' 20 sena saret taf li hi bipolar, u kienet intbagħtet l-Isptar Monte Karmeli f'Ħ'Attard b'episodju ta' psikożi, meta ma setgħetx tiddistingwi bejn dak li hu veru u dak li mhux. Il-burdati tagħha bdew ivarjaw mill-estrem ta' dipressjoni serja għall-estrem l-ieħor ta' manija. It-tlajja' u l-inżul tal-manija u d-dipressjoni Id-dipressjoni bdiet tħabbat wiċċha magħha meta kienet għadha tfajla. Tgħid li kienet tħossha vojta, bħallikieku riedet kollox ħlief li tgħix. Kellha qalbha maqtugħa mid-dinja u minn ħajjitha. L-iżjed affarijiet żgħar, bħal li tieħu xawer, bdew jinħassu ta' sfida kbira, u kien ikollha verament timbutta lilha nfisha biex tagħmel affarijiet ta' kuljum. Tgħid li darba, psikjatra staqsieha kemm taħseb fuq is-suwiċidju. "Normali," wieġbet Belle, iżda l-psikjatra qalilha, "In-normali hu qatt." Kien jgħaddilha minn moħħha biex ittemm ħajjitha ta' kuljum, għax id-dipressjoni jirnexxilha toskura kollox fil-ħajja. Mill-banda l-oħra, Belle esperjenzat ukoll il-manija ewforika, li fi kliemha, iġġiegħlek tħossok "superuman." Tgħid li tħossok kunfidenti, saħansitra żżejjed, u jkollok burdata tal-ġenn għal ġimgħat sħaħ jew anke xhur. Kellha 18-il sena meta esperjenzat il-manija għall-ewwel darba, meta n-nies kienu jgħidulha biex tikkalma ftit. Imma hi ma kellhiex moħħ. Il-manija, skont Belle, iġġib magħha wkoll ħsibijiet mgħaġġlin, irritabbiltà u anke traskuraġni għax tispiċċa tfittex il-gost, tonfoq il-flus li ma jkollokx, u anke tirrovina relazzjonijiet ma' dawk qrib tiegħek, imma tibda tħossok ferħan se ttir. Imbagħad, tispjega Belle, hemm l-ipomanija, li hi verżjoni iżjed ħafifa tal-manija. Fiż-żewġ fażijiet, ma kinitx tħoss il-ħtieġa li torqod jew tiekol. Tgħid li bdiet iddoqq ix-xogħol ta' Mozart fuq il-pjanu u taqra l-kitbiet ta' Einstein bla problema ta' xejn. Kienet toħroġ xi ħamest ijiem fil-ġimgħa u dejjem tara li jkollha kumpanija. Kienet issiefer, tberbaq il-flus u anke tipprova ħafna tipi ta' droga. Miguela Xuereb "Kif stajt nemmen kif nara r-realtà meta spiċċajt fi sptar mentali talli emmint lil moħħi?" Belle tgħid li l-iżvantaġġi tal-manija huma li ġġiegħlek tinsa xi affarijiet li tkun għamilt, u anke jiddispjaċik minn ċerti deċiżjonijiet li tieħu. Ma tkunx tista' tlaħħaq mal-ħsibijiet tiegħek stess. Hija tgħid li l-manija wasslitha għall-paranoja. Tispjega li l-manija twassal għad-dipressjoni jew għall-psikożi. Belle tiddeskrivi l-ġimgħat li fihom kienet fi stat psikotiku bħala l-iżjed żmien tal-biża' f'ħajjitha. Issa ilha sena li kellha episodju psikotiku, u rkuprat kompletament. Għall-bidu kienet tmur Monte Karmeli kull ġimagħtejn biex titkellem mal-psikjatra u mat-tobba. Kienet tipprova toħroġ fl-ewwel ftit xhur, iżda kienet tirrealizza li ma tistax tesponi ruħha għal tant nies u affarijiet, peress li s-sintomi psikotiċi kienu jerġgħu jitfaċċaw, pereżempju f'xi ristorant storbjuż u mimli nies. Hija tistqarr li l-akbar sfida tagħha kienet li titgħallem terġa' tafda lilha nfisha. "Għax kif stajt nistrieħ fuq il-perċezzjonijiet tiegħi meta xi darba kienu daqshekk imħawdin? Kif nista' nemmen il-mod kif nipperċepixxi r-realtà, meta spiċċajt fi sptar mentali talli emmint lil moħħi? Kif nista' ngħix il-ħajja b'mod kunfidenti mill-ġdid meta esperjenzajt attakk daqshekk intensiv fuq is-sanità tiegħi?" tistaqsi Belle. Illum Belle kif taffaċċja s-sitwazzjoni? Belle tispjega li l-irkupru ħa l-ħin tiegħu: il-mediċina, it-terapija, ir-riflessjoni. Kienet tikteb, iżżomm kont tal-progress li tagħmel, titkellem ma' sħabha. Illum il-ġurnata dawn l-affarijiet għadhom iżommuha għaddejja wkoll. Għadha tikteb fuq il-burdati u l-esperjenzi li jkollha, tagħmel il-yoga u tmur togħdos. Tgħallmet issib modi kif tikkontrolla l-ansjetà li jkollha. Illum il-ġurnata Belle tistaqsi lilha nfisha kif qed tħossha f'diversi ħinijiet tal-ġurnata. Tistaqsi lilha nfisha hux qed tħossha ħażin dak il-mument jew hix tħossha hekk tul il-ġurnata kollha, jew kemm se tħalli l-affarijiet jiggravaw qabel tieħu azzjoni. Fl-aħħar mill-aħħar, hi tagħraf li din l-esperjenza kienet għaliha waħda ta' tagħlim u li għenitha tikber. Belle tgħid li l-affarijiet li tgħallmet tul din l-aħħar sena jiswew mitqlu deheb, u li hi kuntenta li qed jirnexxilha tagħsar din l-esperjenza qarsa biex minnha tieħu affarijiet ta' sugu li se jiswewlha għal għomorha. Belle de Jong titkellem favur is-saħħa mentali ma' Mental Health Association Malta Esperjenza oħra ta' din il-kundizzjoni Filmat: "Trid tifhem li meta ma jġibx ruħu sew, ma jkunx hu imma l-marda" Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_606572eb305fc_rand.td-a-rec-img{text-align:left}.td_uid_3_606572eb305fc_rand.td-a-rec-img img{margin:0 auto 0 0}